CELEX: 52017PC0425
Language: el
Date: 2017-08-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά τις προτάσεις σχετικά με τα πρότυπα ποιότητας για τα οπωροκηπευτικά που πρόκειται να θεσπιστούν στο πλαίσιο της ομάδας εργασίας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.8.2017
            COM(2017) 425 final
            2017/0191(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά τις προτάσεις σχετικά με τα πρότυπα ποιότητας για τα οπωροκηπευτικά που πρόκειται να θεσπιστούν στο πλαίσιο της ομάδας εργασίας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Οι δραστηριότητες καθορισμού προτύπων της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) πραγματοποιούνται από την ομάδα εργασίας για τα γεωργικά ποιοτικά πρότυπα (WP.7) σύμφωνα με το μνημόνιο συμφωνίας της Γενεύης για τα γεωργικά ποιοτικά πρότυπα
                  1
               . 
            
            
               Η WP.7 λειτουργεί σύμφωνα με την εντολή της
                  2
                και τις διαδικασίες εργασίας
                  3
                για την έγκριση των γεωργικών ποιοτικών προτύπων της ΟΕΕ/ΗΕ. Οι προτάσεις σχετικά με τα πρότυπα ποιότητας της ΟΕΕ/ΗΕ για τα οπωροκηπευτικά εκπονούνται από το ειδικευμένο τμήμα για την τυποποίηση των νωπών οπωροκηπευτικών και από ειδικευμένο τμήμα για την τυποποίηση των ξηρών και αποξηραμένων προϊόντων, αντίστοιχα. Στη συνέχεια, οι προτάσεις εγκρίνονται με συναίνεση από την WP.7 της ΟΕΕ/ΗΕ ή αποστέλλονται προς συζήτηση στα ειδικευμένα τμήματα. Οι εργασίες αυτές λαμβάνουν χώρα κάθε χρόνο. 
            
            
               Όλα τα μέλη των Ηνωμένων Εθνών ή των ειδικευμένων οργανισμών του δύνανται να συμμετέχουν στις εργασίες της ΟΕΕ/ΗΕ για τα γεωργικά ποιοτικά πρότυπα· τα κράτη μέλη της Ευρωπαϊκής Ένωσης συμμετέχουν τακτικά στις σχετικές εργασίες. Η Ευρωπαϊκή Ένωση συμμετέχει ως παρατηρητής στην WP.7 της ΟΕΕ/ΗΕ και τα ειδικευμένα τμήματά της για την τυποποίηση των νωπών οπωροκηπευτικών και των ξηρών και αποξηραμένων προϊόντων.
            
            
               Σε επίπεδο Ένωσης, σύμφωνα με το άρθρο 75 παράγραφος 1 και το άρθρο 76 παράγραφος 1 του κανονισμού (ΕΕ) αριθ. 1308/2013
                  4
               , τα προϊόντα του τομέα των οπωροκηπευτικών τα οποία προορίζονται να πωληθούν νωπά στον καταναλωτή μπορούν να διατίθενται στην αγορά μόνο αν είναι σύμφωνα με τα ισχύοντα πρότυπα εμπορίας, αν είναι καλής, ανόθευτης και σύμφωνης προς τα συναλλακτικά ήθη ποιότητας και εάν αναγράφεται η χώρα προέλευσης. 
            
            
               Σύμφωνα με το άρθρο 75 παράγραφος 2 του κανονισμού (ΕΕ) αριθ. 1308/2013, ανατίθεται στην Επιτροπή η αρμοδιότητα να καθορίζει πρότυπα εμπορίας στον τομέα των οπωροκηπευτικών με κατ’ εξουσιοδότηση πράξη. Ειδικά πρότυπα εμπορίας καθορίζονται για ορισμένα οπωροκηπευτικά προϊόντα στον εκτελεστικό κανονισμό (ΕΕ) αριθ. 543/2011 της Επιτροπής
                  5
               . Τα εν λόγω ειδικά πρότυπα εμπορίας βασίζονται στα πρότυπα ποιότητας της ΟΕΕ/ΗΕ για τα εν λόγω προϊόντα.
            
            
               Το άρθρο 3 παράγραφος 1 του εκτελεστικού κανονισμού (ΕΕ) αριθ. 543/2011 της Επιτροπής προβλέπει ότι τα προϊόντα που δεν καλύπτονται από ειδικά πρότυπα εμπορίας της ΕΕ θεωρείται ότι συμμορφώνονται με τα γενικά πρότυπα εμπορίας όταν αυτά είναι σύμφωνα με τα ισχύοντα πρότυπα που έχουν εγκριθεί από την ΟΕΕ/ΗΕ. Η αιτιολογική σκέψη 6 του εκτελεστικού κανονισμού (ΕΕ) αριθ. 543/2011 της Επιτροπής προβλέπει ότι τα ειδικά πρότυπα εμπορίας που προβλέπονται για ορισμένα προϊόντα πρέπει να είναι εκείνα που ορίζονται στα πρότυπα της ΟΕΕ/ΗΕ.
            
            
               Τα πρότυπα της ΟΕΕ/ΗΕ καθορίζουν ελάχιστα επίπεδα ποιότητας τα οποία εξασφαλίζουν μια κοινή γλώσσα για τη διευκόλυνση του θεμιτού εμπορίου, την πρόληψη τεχνικών εμποδίων στο εμπόριο και την αύξηση της διαφάνειας στις αγορές. Προωθούν τη βιώσιμη εμπορία ποιοτικών γεωργικών προϊόντων, διατηρούν εκτός της αγοράς τα χαμηλής ποιότητας γεωργικά προϊόντα και προστατεύουν τα συμφέροντα των καταναλωτών. Ως εκ τούτου, συμβάλλουν στη διεθνή εναρμόνιση των προτύπων στον τομέα των οπωροκηπευτικών και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο οπωροκηπευτικών. Τα πρότυπα της ΟΕΕ/ΗΕ καταρτίζονται στο πλαίσιο των στόχων της συμφωνίας του Παγκόσμιου Οργανισμού Εμπορίου (ΠΟΕ) για τα τεχνικά εμπόδια στο εμπόριο
                  6
               . 
            
            
               Πριν από την έγκρισή τους από την WP.7 της ΟΕΕ/ΗΕ, οι προτάσεις συζητούνται εκτενώς μεταξύ επιστημονικών και τεχνικών εμπειρογνωμόνων του τομέα των οπωροκηπευτικών στα ειδικευμένα τμήματα για την τυποποίηση, στα οποία συμμετέχουν εμπειρογνώμονες από τα κράτη μέλη. 
            
            
               Η έγκρισή τους στο πλαίσιο της WP.7 της ΟΕΕ/ΗΕ θα πρέπει, συνεπώς, να στηριχθεί υπό όρους που εξασφαλίζουν τη συμμόρφωσή τους με τη νομοθεσία της Ένωσης, και ιδίως με τον κανονισμό (ΕΕ) αριθ. 1308/2013, και την ευθυγράμμισή τους με τα συμφέροντα και τους στόχους της Ένωσης στον τομέα της γεωργικής πολιτικής. Επιπλέον, εάν η Επιτροπή εκφράσει ανησυχίες οι οποίες δεν έχουν συζητηθεί στα ειδικευμένα τμήματα για την τυποποίηση ή εφόσον είναι διαθέσιμες νέες επιστημονικές ή τεχνικές πληροφορίες, θα πρέπει να εξασφαλιστεί ότι οι ανησυχίες αυτές συζητούνται δεόντως πριν από τη λήψη απόφασης για την πρόταση στην WP.7 της ΟΕΕ/ΗΕ. Επίσης, εάν ικανοποιητικός αριθμός κρατών μελών αντιτίθεται στην πρόταση, τα κράτη μέλη που συμμετέχουν στην WP.7 της ΟΕΕ/ΗΕ αναβάλλουν την απόφαση και διασφαλίζουν την αναπομπή της πρότασης για συζήτηση στα ειδικευμένα τμήματα για την τυποποίηση ή σε εξειδικευμένες ομάδες εργασίας όπου καταρχάς πρέπει να διευθετηθούν οι εν λόγω ανησυχίες.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Τα πρότυπα της ΟΕΕ/ΗΕ καθορίζουν ελάχιστα επίπεδα ποιότητας τα οποία εξασφαλίζουν μια κοινή γλώσσα για τη διευκόλυνση του θεμιτού εμπορίου, την πρόληψη τεχνικών εμποδίων στο εμπόριο και την αύξηση της διαφάνειας στις αγορές. Προωθούν τη βιώσιμη εμπορία ποιοτικών γεωργικών προϊόντων, διατηρούν εκτός της αγοράς τα χαμηλής ποιότητας γεωργικά προϊόντα και προστατεύουν τα συμφέροντα των καταναλωτών. Ως εκ τούτου, συμβάλλουν στη διεθνή εναρμόνιση των προτύπων στον τομέα των οπωροκηπευτικών και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο οπωροκηπευτικών. Τα πρότυπα της ΟΕΕ/ΗΕ καταρτίζονται στο πλαίσιο των στόχων της συμφωνίας του Παγκόσμιου Οργανισμού Εμπορίου (ΠΟΕ) για τα τεχνικά εμπόδια στο εμπόριο. 
               
               
                  Όπως εξηγείται ανωτέρω, τα ποιοτικά πρότυπα της ΟΕΕ/ΗΕ στον τομέα των οπωροκηπευτικών επηρεάζουν το δίκαιο της Ένωσης. Θα πρέπει συνεπώς να καθοριστεί η θέση της Ένωσης, σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης. Η παρούσα πρόταση έχει ως στόχο τον καθορισμό της θέσης της Ένωσης, υπό συγκεκριμένες προϋποθέσεις και διαδικασίες.
               
               
                  Η επανεξέταση και έγκριση των προτύπων ποιότητας της ΟΕΕ/ΗΕ είναι μια συνεχής διαδικασία που εξασφαλίζει ότι τα πρότυπα είναι επικαιροποημένα σύμφωνα με τις τρέχουσες επιστημονικές και τεχνικές πληροφορίες. Είναι, συνεπώς, αναγκαίο να τεθεί σε εφαρμογή διαδικασία μέσω της οποίας η θέση της Ένωσης θα καθοριστεί για τον σκοπό αυτό για απεριόριστο χρονικό διάστημα. Οι συνεδριάσεις συντονισμού θα πρέπει να πραγματοποιούνται σε ετήσια βάση πριν από την έγκριση/επανεξέταση των προτύπων ποιότητας από την ΟΕΕ/ΗΕ.
               
            
            
               •Συνοχή με ισχύουσες διατάξεις στον τομέα πολιτικής
            
            
               
                  Η παρούσα πρόταση συνάδει με το ενωσιακό νομικό πλαίσιο σχετικά με τα πρότυπα εμπορίας για τα οπωροκηπευτικά που προβλέπονται στα άρθρα 75 και 76 του κανονισμού (ΕΕ) αριθ. 1308/2013 και στον εκτελεστικό κανονισμό (ΕΕ) αριθ. 543/2011 της Επιτροπής. Εξασφαλίζει ότι η θέση της Ένωσης για την έγκριση των προτύπων ποιότητας της ΟΕΕ/ΗΕ που αναφέρονται στις ανωτέρω διατάξεις έχει δεόντως καθοριστεί.
               
            
            
                •Συνοχή με άλλες πολιτικές της Ένωσης
            
            
               
                  Η θέση της Ένωσης καθορίζεται κατά τον ίδιο τρόπο για αρκετούς διεθνείς οργανισμούς θέσπισης προτύπων που επηρεάζουν το δίκαιο της Ένωσης, ιδίως όσον αφορά τα πρότυπα που έχουν θεσπιστεί στο πλαίσιο του Διεθνούς Οργανισμού Αμπέλου και Οίνου.
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρα 43 και 218 παράγραφος 9 της Συνθήκης ΣΛΕΕ. 
            
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Άνευ αντικειμένου. 
               
            
            
               •Αναλογικότητα
            
            
               
                  Άνευ αντικειμένου. 
               
            
            
               •Επιλογή του νομικού μέσου
            
            
               
                  Κανένα άλλο νομικό μέσο δεν είναι διαθέσιμο για την εν λόγω πρωτοβουλία. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου. 
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               
                  Άνευ αντικειμένου. 
               
            
            
               •Καταλληλότητα του κανονιστικού πλαισίου και απλούστευση
            
         
         
            
               
                  Άνευ αντικειμένου. 
               
            
            
               •Θεμελιώδη δικαιώματα
            
            
               
                  Τα θεμελιώδη δικαιώματα δεν επηρεάζονται από την πρόταση. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η Ευρωπαϊκή Επιτροπή θα συμμετέχει στη συνεδρίαση συντονισμού της αρμόδιας ομάδας εργασίας του Συμβουλίου η οποία θα πραγματοποιείται, ανάλογα με τις ανάγκες, κάθε χρόνο πριν από τη συνεδρίαση της WP.7 της ΟΕΕ/ΗΕ. 
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου. 
               
            
            
            
               2017/0191 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά τις προτάσεις σχετικά με τα πρότυπα ποιότητας για τα οπωροκηπευτικά που πρόκειται να θεσπιστούν στο πλαίσιο της ομάδας εργασίας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ομάδα εργασίας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ) εξετάζει και εγκρίνει προτάσεις για τη θέσπιση νέων προτύπων ποιότητας της ΟΕΕ/ΗΕ ή τροποποιεί τα υφιστάμενα πρότυπα ποιότητας της ΟΕΕ/ΗΕ για τα οπωροκηπευτικά. Οι προτάσεις εκπονούνται από ειδικευμένα τμήματα για την τυποποίηση της ΟΕΕ/ΗΕ. Η WP.7 της ΟΕΕ/ΗΕ εγκρίνει τις προτάσεις με συναίνεση των συμμετεχόντων μελών.
            
         
         
            
               (2)Τα πρότυπα ποιότητας της ΟΕΕ/ΗΕ για τα οπωροκηπευτικά συμβάλλουν στη διεθνή εναρμόνιση των προτύπων στον τομέα των οπωροκηπευτικών και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο οπωροκηπευτικών.
            
            
               (3)Η Ένωση συμμετέχει ως παρατηρητής στην WP.7 της ΟΕΕ/ΗΕ και στο ειδικευμένο τμήμα για την τυποποίηση. Τα κράτη μέλη είναι μέλη της ΟΕΕ/ΗΕ και συμμετέχουν στην WP.7 της ΟΕΕ/ΗΕ και στα ειδικευμένα τμήματα για την τυποποίηση. Τα κράτη μέλη, ως συμμετέχοντα στην WP.7 της ΟΕΕ/ΗΕ, έχουν το δικαίωμα να συμμετέχουν στη διαδικασία λήψης αποφάσεων σχετικά με την έγκριση των γεωργικών ποιοτικών προτύπων της WP.7 της ΟΕΕ/ΗΕ.
            
            
               (4)Σύμφωνα με το άρθρο 75 παράγραφος 1 και το άρθρο 76 παράγραφος 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  7
               , τα προϊόντα του τομέα των οπωροκηπευτικών τα οποία προορίζονται να πωληθούν νωπά στον καταναλωτή μπορούν να διατίθενται στην αγορά μόνο αν είναι σύμφωνα με τα ισχύοντα πρότυπα εμπορίας, αν είναι καλής, ανόθευτης και σύμφωνης προς τα συναλλακτικά ήθη ποιότητας και εάν αναγράφεται η χώρα προέλευσης. 
            
            
               (5)Σύμφωνα με το άρθρο 75 παράγραφος 2 του κανονισμού (ΕΕ) αριθ. 1308/2013, ανατίθεται στην Επιτροπή η αρμοδιότητα να καθορίζει πρότυπα εμπορίας στον τομέα των οπωροκηπευτικών με κατ’ εξουσιοδότηση πράξη. Ειδικά πρότυπα εμπορίας καθορίζονται για ορισμένα οπωροκηπευτικά προϊόντα στον εκτελεστικό κανονισμό (ΕΕ) αριθ. 543/2011 της Επιτροπής
                  8
               . Τα εν λόγω ειδικά πρότυπα εμπορίας βασίζονται στα πρότυπα ποιότητας της ΟΕΕ/ΗΕ για τα εν λόγω προϊόντα.
            
            
               (6)Σύμφωνα με το άρθρο 3 παράγραφος 1 του εκτελεστικού κανονισμού (ΕΕ) αριθ. 543/2011, τα οπωροκηπευτικά που δεν καλύπτονται από ειδικά πρότυπα εμπορίας πρέπει να είναι σύμφωνα με τα γενικά πρότυπα εμπορίας που καθορίζονται στο παράρτημα Ι μέρος Α του εν λόγω εκτελεστικού κανονισμού. Τα προϊόντα που είναι σύμφωνα με τα ισχύοντα πρότυπα εμπορίας που έχουν εγκριθεί από την ΟΕΕ/ΗΕ θεωρείται ότι είναι σύμφωνα με τα γενικά πρότυπα εμπορίας.
            
            
               (7)Δεδομένου ότι τα γεωργικά ποιοτικά πρότυπα της ΟΕΕ/ΗΕ για τα οπωροκηπευτικά επηρεάζουν το δίκαιο της Ένωσης, είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της WP.7 της ΟΕΕ/ΗΕ όσον αφορά τα εν λόγω πρότυπα ποιότητας. 
            
            
               (8)Οι προτάσεις για τα πρότυπα ποιότητας που εκπονήθηκαν από το ειδικευμένο τμήμα για την τυποποίηση των νωπών οπωροκηπευτικών και από το ειδικευμένο τμήμα για την τυποποίηση των ξηρών και αποξηραμένων προϊόντων συζητήθηκαν εκτενώς μεταξύ επιστημονικών και τεχνικών εμπειρογνωμόνων του τομέα των οπωροκηπευτικών. Οι προτάσεις αυτές θα πρέπει, ως εκ τούτου, να υποστηριχθούν εξ ονόματος της Ένωσης από τα κράτη μέλη υπό τον όρο ότι είναι προς το συμφέρον της Ένωσης και δεν αντιβαίνουν στο δίκαιο της ΕΕ και ιδιαίτερα στον κανονισμό (ΕΕ) αριθ. 1308/2013 και εφόσον τηρήθηκε η διαδικασία που έχει θεσπιστεί για τον σκοπό αυτό.   
            
            
               (9)Όταν η Επιτροπή εκφράζει ανησυχίες οι οποίες δεν έχουν συζητηθεί στα ειδικευμένα τμήματα για την τυποποίηση ή όταν προκύπτουν νέες επιστημονικές ή τεχνικές πληροφορίες πριν από τη συνεδρίαση της WP.7 της ΟΕΕ/ΗΕ ή κατά τη διάρκεια αυτής, η έγκριση της πρότασης θα πρέπει να αναβάλλεται και η πρόταση θα πρέπει να υποβάλλεται εκ νέου σε περαιτέρω συζήτηση στα ειδικευμένα τμήματα για την τυποποίηση, μέχρις ότου οι εν λόγω ανησυχίες ή νέες πληροφορίες συζητηθούν δεόντως.
            
            
               (10)Όταν ορισμένα κράτη μέλη τα οποία είναι απαραίτητα για τον σχηματισμό της μειοψηφίας αρνησικυρίας σύμφωνα με το άρθρο 238 παράγραφος 3 στοιχείο α) δεύτερο εδάφιο της Συνθήκης αντιτίθενται στην πρόταση, τα κράτη μέλη που συμμετέχουν στη συνεδρίαση της WP.7 της ΟΕΕ/ΗΕ θα πρέπει να αναβάλουν τη λήψη απόφασης και να συνεχίσουν τις συζητήσεις σε ειδικές συνόδους ή ομάδες εργασίας. 
            
            
               (11)Για να εξασφαλιστεί η αναγκαία ευελιξία κατά τις συζητήσεις ενόψει της συνεδρίασης και στη συνεδρίαση της WP.7 της ΟΕΕ/ΗΕ, τα κράτη μέλη, αφού ενημερώσουν την Επιτροπή, θα πρέπει να εξουσιοδοτηθούν να αποδεχτούν τις τροποποιήσεις των προτάσεων, υπό την προϋπόθεση ότι οι εν λόγω τροποποιήσεις δεν θα αλλοιώνουν την ουσία των προτάσεων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Όταν η WP.7 της ΟΕΕ/ΗΕ καλείται να θεσπίσει νέα πρότυπα ποιότητας για τα οπωροκηπευτικά ή να τροποποιήσει υφιστάμενα πρότυπα ποιότητας της ΟΕΕ/ΗΕ για τα οπωροκηπευτικά, τα κράτη μέλη που συμμετέχουν στην WP.7 της ΟΕΕ/ΗΕ, ενεργώντας από κοινού εξ ονόματος της Ευρωπαϊκής Ένωσης, εξουσιοδοτούνται να δώσουν την έγκρισή τους για τις προτάσεις που εκπονήθηκαν από το ειδικευμένο τμήμα για την τυποποίηση των νωπών οπωροκηπευτικών και από το ειδικευμένο τμήμα για την τυποποίηση των ξηρών και αποξηραμένων προϊόντων για νέα ποιοτικά πρότυπα της ΟΕΕ/ΗΕ για τα οπωροκηπευτικά ή να τροποποιήσουν τα υφιστάμενα ποιοτικά πρότυπα της ΟΕΕ/ΗΕ για τα οπωροκηπευτικά που υπόκεινται στη διαδικασία που ορίζεται στο άρθρο 2 και υπό τις ακόλουθες προϋποθέσεις: 
            
            
               α)τα νέα πρότυπα ποιότητας για τα οπωροκηπευτικά ή οι τροποποιήσεις των υφιστάμενων προτύπων ποιότητας για τα οπωροκηπευτικά είναι προς το συμφέρον της Ένωσης και εξυπηρετούν τους στόχους τους οποίους επιδιώκει η Ένωση στο πλαίσιο της γεωργικής πολιτικής της· και
            
            
               β)τα νέα πρότυπα ποιότητας για τα οπωροκηπευτικά ή οι τροποποιήσεις των υφιστάμενων προτύπων ποιότητας για τα οπωροκηπευτικά δεν αντιβαίνουν στο δίκαιο της ΕΕ και, ιδίως, δεν αντιβαίνουν στον κανονισμό (ΕΕ) αριθ. 1308/2013, με την επιφύλαξη του δικαιώματος της Επιτροπής να προσαρμόσει τους κανόνες της Ένωσης, με κατ’ εξουσιοδότηση πράξη, ιδίως όσον αφορά τα πρότυπα εμπορίας για τα οπωροκηπευτικά, που αναφέρονται στο άρθρο 75 του εν λόγω κανονισμού.
            
            
            
               Άρθρο 2
            
            
               1. 
                     Για τον καθορισμό της θέσης της ΕΕ και τον τρόπο με τον οποίο τα κράτη μέλη την εφαρμόζουν σε θέματα που αναφέρονται στο άρθρο 1 συγκαλείται συνεδρίαση της αρμόδιας ομάδας εργασίας του Συμβουλίου αρκετά πριν από την πραγματοποίηση της συνεδρίασης της WP.7 της ΟΕΕ/ΗΕ.  
            
            
               2.
                     Κατά παρέκκλιση από το άρθρο 1, όταν κατά τη συνεδρίαση της αρμόδιας ομάδας εργασίας του Συμβουλίου που αναφέρεται στην παράγραφο 1 η Επιτροπή εκφράζει συγκεκριμένες ανησυχίες σχετικά με πρόταση του ειδικευμένου τμήματος για την τυποποίηση των νωπών οπωροκηπευτικών ή του ειδικευμένου τμήματος για την τυποποίηση των ξηρών και αποξηραμένων προϊόντων και εφόσον οι εν λόγω ανησυχίες δεν έχουν συζητηθεί σε ένα από τα ειδικευμένα τμήματα για την τυποποίηση, τα συμμετέχοντα κράτη μέλη ζητούν να αναβληθεί η απόφαση επί της εν λόγω πρότασης στην WP.7 της ΟΕΕ/ΗΕ έως ότου συζητηθούν δεόντως οι εν λόγω ανησυχίες στο ειδικευμένο τμήμα για την τυποποίηση.
            
            
               3.
                     Κατά παρέκκλιση από το άρθρο 1, όταν πρόταση του ειδικευμένου τμήματος για την τυποποίηση των νωπών οπωροκηπευτικών ή του ειδικευμένου τμήματος για την τυποποίηση των ξηρών και αποξηραμένων προϊόντων είναι πιθανό να επηρεαστεί από νέες επιστημονικές ή τεχνικές πληροφορίες οι οποίες προέκυψαν μετά τη συνεδρίαση που αναφέρεται στην παράγραφο 1, αλλά ωστόσο πριν ή κατά τη διάρκεια της συνεδρίασης της WP.7 της ΟΕΕ/ΗΕ, τα κράτη μέλη που συμμετέχουν στην WP.7 της ΟΕΕ/ΗΕ ζητούν να αναβληθεί η απόφαση επί της εν λόγω πρότασης στην WP.7 της ΟΕΕ/ΗΕ έως ότου η εν λόγω πρόταση συζητηθεί στα ειδικευμένα τμήματα για την τυποποίηση με βάση τις εν λόγω νέες επιστημονικές ή τεχνικές πληροφορίες. 
            
         
         
            
               4. 
                     Κατά παρέκκλιση από το άρθρο 1, εάν αριθμός κρατών μελών αντίστοιχος προς τη μειοψηφία αρνησικυρίας που καθορίζεται στο άρθρο 238 παράγραφος 3 στοιχείο α) δεύτερο εδάφιο της Συνθήκης αντιτίθεται στη συνεδρίαση της αρμόδιας ομάδας εργασίας του Συμβουλίου που αναφέρεται στην παράγραφο 1 σε πρόταση για νέα ποιοτικά πρότυπα της ΟΕΕ/ΗΕ για τα οπωροκηπευτικά ή σε τροποποίηση υφιστάμενων ποιοτικών προτύπων της ΟΕΕ/ΗΕ για τα οπωροκηπευτικά, τα κράτη μέλη που συμμετέχουν στην WP.7 της ΟΕΕ/ΗΕ αναβάλλουν την απόφαση και συνεχίζουν τις συζητήσεις στο ειδικευμένο τμήμα για την τυποποίηση των νωπών οπωροκηπευτικών ή στο ειδικευμένο τμήμα για την τυποποίηση των ξηρών και αποξηραμένων προϊόντων ή σε ομάδα εργασίας που συστάθηκε για τον σκοπό αυτό.
            
            
            
               Άρθρο 3
            
            
               Τα κράτη μέλη που συμμετέχουν στην WP.7 της ΟΕΕ/ΗΕ, ενεργώντας από κοινού, εξ ονόματος της Ευρωπαϊκής Ένωσης, και κατόπιν ενημέρωσης της Επιτροπής, μπορούν να συμφωνήσουν για ελάσσονος σημασίας αλλαγές στις προτάσεις των προτύπων ποιότητας για τα οπωροκηπευτικά στην WP.7 της ΟΕΕ/ΗΕ που δεν αλλοιώνουν την ουσία των προτάσεων αυτών.
            
            
            
               Άρθρο 4
            
            
               Η παρούσα απόφαση απευθύνεται στα κράτη μέλη.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                  
                     http://www.unece.org/fileadmin/DAM/trade/agr/AboutUs/GenevaUnderstanding_E.pdf
                  
                  
                     
               
               
                  
                     (2)
                  Εντολή της ομάδας εργασίας της ΟΕΕ/ΗΕ για τα γεωργικά ποιοτικά πρότυπα 
                  
                     http://www.unece.org/fileadmin/DAM/trade/agr/AboutUs/ToR_eng.doc
                  
               
               
                  
                     (3)
                  Διαδικασίες εργασίας της ομάδας εργασίας της ΟΕΕ/ΗΕ για τα γεωργικά ποιοτικά πρότυπα, οι οποίες εγκρίθηκαν από την ομάδα εργασίας το 2010 και τροποποιήθηκαν το 2012, 
                  
                     http://www.unece.org/fileadmin/DAM/trade/agr/AboutUs/WorkingProcedures_2012_e.doc
                  
               
               
                  
                     (4)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (EE L 347 της 20.12.2013, σ. 671)
               
               
                  
                     (5)
                  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
               
               
                  
                     (6)
                  Συμφωνία για τα τεχνικά εμπόδια στο εμπόριο,  
                  
                     https://www.wto.org/english/docs_e/legal_e/17-tbt_e.htm
                  
               
               
                  
                     (7)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (EE L 347 της 20.12.2013, σ. 671).
               
               
                  
                     (8)
                  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).